JUNGLA 


BOGDAN FICEAC ŞI MIRCEA IOAN 


(PREMIUL II SCHIŢA) LA CONSFĂTUIREA ANUALĂ A 
CENACLURILOR DE ANIICIPAŢIE - CLUJ-NAPOCA, 1984 


Trebuia să ajungem înaintea Lor. Era singurul nostru 
gînd. Valurile de ploaie inundaseră întreg cuprinsul şi 
ştergătoarele de parbriz deveniseră aproape inutile. 
Spărtura de claritate pe care o creau era aproape instan- 
taneu acoperită de şuvoaie de apă. Pe şosea se învolburau 
torente şi doar pe mijloc asfaltul negru strălucea spălat şi 
rece. Maşina înainta cu greu. Era ora cenuşie dinaintea 
nopţii sau cel puţin aşa bănuiam. Cerul întreg era căptuşit 
de nori groşi îngreunaţi pînă la refuz de apă. Vîntul 
spulbera în rafale picăturile de ploaie, iar noi îl bănuiam 
tăios şi rece. Toamna venise 
mai devreme. A trebuit să 
aprindem farurile, dar lumina 
lor pătrundea cu greu prin 
perdeaua lichidă. Pe marginea 
şoselei, plopii luceau şi ei de 
atita apă, iar pe măsură ce 
înaintam, parcă se îndeseau. 
După alţi kilometri, printre 
plopi îşi făcură apariţia tot 
felul de plante şi mare ne fu 
mirarea văzînd chiar ferigi şi 
liane. Vrejuri subțiri şi 
neliniştite se  căţărau pe 
trunchiuri şi creau adevărate 
punți verzi între arbori. 
Frunzele deveneau din ce în 
ce mai mari, mai cărnoase, 
amestecîndu-se între ele şi cu 

ploaia. Întunericul se aşternu în curînd pretutindeni şi 
doar lumina farurilor noastre mai tulbura pădurea, căci, pe 
nesimţite, intraserăm într-o pădure cu totul şi cu totul 
neobişnuită. 

Tot privind la ciudăţeniile de pe margine, nici nu ne-am 
dat seama cînd am pătruns într-un veritabil tunel verde 
alcătuit din liane care se încolăceau pretutindeni, din ce în 
ce mai strîns şi mai ameninţător, alcătuind o perdea 
printre spărturile căreia cascadele de ploaie abia îşi făceau 
loc. 

Altădată am fi întors de mult, dar acum n-aveam încotro: 
trebuia să ajungem înaintea lor! Tunelul verde se îngusta 
mereu şi în curind smocuri de iarbă uriaşă îşi făcură 
apariţia şi pe asfalt. Pentru prima dată am simţit teama. 
Da, teama de a nu mai putea înainta. Am dat atunci ordin 
şoferului să mărească viteza. Maşina trecea acum ca un 
bolid prin tunelul verde, dar pneurile începură să piardă 
aderenţa pe frunzele strivite şi ude, şi şocurile provocate 
de izbirea vreunui trunchi mai zdravăn ne aruncau din ce 
în ce mai des spre parbriz. 

De-a lungul maşinii treceau scrişnete şi scîrţiituri pe 
toate tonurile posibile. Erau cioturi şi tulpini şi spini care-i 
zgiriau nemilos caroseria. Cu siguranţă că la întoarcere, 
dacă ne vom întoarce vreodată, va trebui s-aruncăm 
maşina la gunoi. Păcat, fiindcă ne slujea cu devotament de 
foarte mulţi ani.... 

La un moment dat şoferul frină violent, maşina făcu o 
piruetă, valsă pe frunzele şi pe iarba udă ce invadaseră 
şoseaua acoperind în întregime asfaltul, şi cînd, în fine, se 
opri, întoarsă aproape la o sută optzeci de grade, şoferul 
ne arătă cu degetul spre ceea ce se putea vedea prin 
luneta spate. Ferigi gigantice, cu trunchiuri groase cît 
omul, strîns lipite una de alta, baraseră definitiv drumul. Şi 
nici de o parte sau alta a şoselei peisajul nu era mai puţin 
straniu. Ne-am uitat unii la alţii şi cînd am văzut cum 
efectiv ferigile şi plopii şi naiba mai ştie ce buruieni 
gigantice veneau încet dar sigur peste noi, să ne închidă 
din toate părţile ca-ntr-un sac, am urlat îngrozit la şofer să 

accelereze. Striîngind spasmodic volanul cu mîinile lui mari 
şi deosebit de puternice, n-a mai aşteptat un alt îndemn şi 
în scrişnete de pneuri maltratate a ţişnit prin deschizătura 
îngustă a tunelului, singura cale de scăpare. Eram nervoși, 
crispaţi, căci trebuia să ne întoarcem înfriînţi deocamdată 
de iadul verde şi poate şi de Ei... Da, de Ei, care s-ar putea 
să fi ajuns deja. 

În vreme ce maşina se chinuia din răsputeri să se 
smulgă din acel infern verde, umed şi lipicios, ne 
exprimam pe rînd, ca nişte automate, speranţa că poate şi 
Ei au fost nevoiţi să se întoarcă din cauza inexplicabilei 
explozii vegetale. 

Bolidul nostru reuşise să se smulgă din ghearele pădurii 
şi gonea acum sfîriind liniştitor pe asfaltul din ce în ce mai 
puţin umed. Abia acum am izbucnit cu toţii într-un ris 
homeric, eliberator, privindu-ne cum încă stringeam 
armele cu miîini albite de furie. M-am oprit însă din ris şi, 
atent, am început să scrutez întunericul din spatele 
maşinii. Dacă presimţirea mi se adeverea, atunci Ei erau în 
spatele nostru, veneau şi Ei ca şi noi, înfrinţi de infernul 
verde. Am oprit, ascunşi sub nişte sălcii plantate într-o 
parcare, am ordonat şoferului să stingă luminile şi 
celorlalţi să se cufunde adînc în fotolii. Am aşteptat cîteva 
minute, timp în care certitudinea înlocuia bănuiala. In 
curînd se auzi un vuiet crescînd şi maşina Lor trecu 
mugind pe lîngă noi. Numai ei aveau astfel de maşini)... 

Cîteva secunde mai tîrziu am auzit un scrişnet acut de 
frine şi am priceput că Ei au oprit. Probabil ne-au zărit 
şi-acum se întorc să ne lichideze. I-am strigat şoferului să 
întoarcă şi în timp ce el îmi îndeplinea ordinul, noi ceilalţi 
ne-am pregătit la iuţeală teribilele noastre arme. I-am spus 
apoi şoferului s-o ia prin pădure la primul drum lateral. 
Aşa a şi făcut dar a uitat să reducă viteza şi în derapajul 
maşinii pulveriză pur şi simplu un stîlp de marcaj aflat pe 
partea cealaltă a drumului. Ne-am pus centurile de sigu- 
ranţă. Eu priveam tot timpul în urmă. Am văzut farurile 
Lor licărind printre copacii încă rari. Veneau tare! Şoferul 
nostru apăsă pe accelerator, la maxim, dar nu pentru mult 


3 


timp fiindcă ploaia reizbucni cu şi mai mare violenţă, iar pe 
şoseaua îngustă apăruseră iarăşi frunze şi smocuri de 
iarbă... Poate acum aveam noi noroc şi ajungeam înaintea 
Lor! Speranţele ni s-au spulberat însă fiindcă pădurea 
infernală ne bară drumul mai repede ca prima dată... Şi Ei 
erau în spatele nostru!... l-am întîmpinat cu gloanţe. 
Probabil că ne-am grăbit, căci au avut timpul necesar să 
frineze maşina, demenţial, să întoarcă dintr-o singură 
mişcare scurtă şi sigură, prin derapaj şi s-o şteargă înapoi. 
Noi, după Ei!... 

Un timp am tras foc după foc, dar micile noastre 
proiectile explodau mai mult pădure decît pe şosea. Au 
tras şi Ei, probabil doar ca să ne-arate că sînt înarmaţi. 
Pare-se că aveau, ceva nou deoarece un proiectil explodă 
exact deasupra noastră degajind o lumină orbitoare, iar 
căldura o simţirăm chiar şi prin tabla groasă de deasupra. 
Atunci am avut ideea aceea genială. La lumina proiectilului 
lor, care din fericire nu se stinsese, am desluşit într-o 
fracțiune de secundă cum pădurea se retrăgea, ca un 
animal speriat. Am ordonat întoarcerea spre infernul verde 
şi ne-am afundat iarăşi în teribilul tunel vegetal. Ploaia ne 
proteja acum spatele. Le-am explicat pe scurt celorlalţi ce 
aveam de făcut şi în curînd primele proiectile explodară 
printre trunchiurile care ne barau calea. Intuiţia mea s-a 
dovedit corectă căci, într-adevăr, copacii şi lianele ne 
făceau acum loc. Lianele, mai ales, se retrăgeau speriate 
de moarte, descoperindu-ne, în fine, cerul. Şi, ca la un 
semnal, încetă şi ploaia, iar pe şoseaua îngustă se putea 
acum rula în siguranţă. Pădurea făcea loc unui peisaj 
vălurit, cîte un copac puncta ici-colo orizontul, iar şoseaua 
se strecura printre dunele pustii care deveneau din ce în 
ce mai mari. În spatele nostru nu se zărea nici o lumină. 
Însemna că i-am păcălit şi că aveam şanse să ajungem 
înaintea Lor! 

Într-un tîrziu am hotărît să oprim pentru dezmorţire şi 
pentru inspectarea maşinii. Se făcuse ziuă. Prin geamuri 
se vedea acum bine imaginea dezolantă, apăsătoare, poate 
şi datorită cerului plumburiu care abia se abţinea să nu-şi 

deşerte burţile umflate de apă... Cînd am ieşit însă... 
surpriză!... Ne trezirăm în mijlocul unei pieţe mari, 
asfaltate, înconjurată de blocuri înalte din beton, metal şi 
sticlă, iar pe trotuare, o mulţime de gură-cască se-nghe- 
suia de n-aveai unde să arunci un ac!... Deasupra strălucea 
un soare cald şi vîntul adia purtind cu el miresme de pelin. 
Un cetăţean, probabil un oficial, purta mînuşi albe şi 
caschetă cu fireturi - şi emblemă - se îndrepta şovăitor 
spre noi. 

— În sfîrşit, v-aţi oprit, rosti el jovial, apropiindu-se la 
cîţiva paşi de maşina noastră. Să sperăm că aţi terminat 
muniţia... Ne-aţi terorizat toată noaptea cu împuşcăturile. 
L-am privit nedumerit, ca şi ceilalţi de altfel, apoi am urcat 
din nou în maşină, pe scaunul din dreapta şoferului. Prin 
parbriz vedeam acelaşi peisaj vălurit, pustiu şi plumburiu... 
Şoseaua se aşternea înainte, aşteptindu-ne. Am ţişnit 
afară. Nu mai aveam vreme de pierdut. M-am trezit iarăşi 
în plin soare, cu oficialul care se uita la mine, ca la un 
nebun. „Proiecţie de imagini mentale”, mi-am zis, probabil 
o nouă armă de-a Lor. 

— Unde-s Ei? l-am întrebat brusc pe oficial. 

— Dacă vă referiţi la partenerii dumneavoastră de joc, 
atunci uitaţi-i acolo, de partea cealaltă a pieţei, după 
monument. Se odihnesc şi ei. V-aţi alergat pe străzi toată 
noaptea, ca apucaţii. La început am vrut să vă barăm 
calea, dar la cererea spectatorilor care, ce-i drept, se cam 
plictisesc în orăşelul nostru, am hotărît să vă lăsăm în 
pace. Oricum, vă felicităm pentru arta dumneavoastră de a 
conduce bolizii. Ne-aţi oferit un spectacol de cascadorie de 
mare clasă, cum numai în filme mai vedem! lar maşinile... 
ce să mai vorbim, bijuterii nu alta! 

In timp ce oficialul vorbea imperturbabil, eu am privit 
spre statuie, am făcut cîţiva paşi la stînga şi l-am zărit. 
Discutau cu un oficial, ca şi noi. M-am încruntat la oficialul 
nostru, am pus mîna pe armă şi i-am zis: 

— Inapoi, fuga... marş! Eşti de-al Lor, nu-i aşa? Să 
te-mpuşc? n-ar avea rost, eşti doar o imagine... Băieți, 
înapoi în maşină! Ni s-a întins o cursă psihică... Ni s-a 

proiectat o imagine paşnică, cu soare şi aer plăcut, cu 
oameni neînarmaţi, numai ca să ne demobilizeze. Cei de 
colo nu sînt Ei, ci tot o proiecţie falsă. Aduceţi-vă aminte 
prin ce-am trecut astă-noapte!... 

M-au înţeles imediat, ne-am aruncat în maşină şi am 
răsuflat uşuraţi revăzînd dunele pustii unduind sub cerul 
plumburiu... 

Am demarat în trombă şi ne-am inspectat apoi cu mare 
atenţie armele şi muniţiile. Aveam de îndeplinit o misiune 
istorică: trebuia să ajungem înaintea Lor!... 


